Dysderidae

Dysderinae
 Harpacteinae
 Rhodinae

Dysderidae er en gruppe (familie) av edderkopper som tilhører undergruppen Haplogynae i gruppen Araneomorphae. 

 Utseende 
Middelsstore til ganske store, slanke, sylindriske edderkopper, gjerne karakteristisk farget med rød forkropp og lyst gråbrun bakkropp. Chelicerene er rettet skrått fremover og giftklørne er påfallende lange. De har seks øyne som er ordnet i en halvsirkel.

 Levevis 
De er nattkaktive, jagende edderkopper som tilbringer dagen i en silkekokong under en stein eller lignende. Noen lever i huler. Den europeiske arten Dysdera crocata ser ut til å ha spesialisert seg på å jakte på skrukketroll. Denen artens lange giftklør kommer vel med når den skal trenge igjennom byttedyrenes kalkskall. Arten tar også biller. Trolig lever også mange andre av Dysdera-artene i stor grad av skrukketroll, mens slekten Harpactea er insektetere som helst finnes i varme, tørre skoger. Edderkoppene i denne familien jager etter byttet, som imidlertid bør være relativt langsomt siden edderkoppene selv er temmelig trege. De bygger ikke fangstnett.

 Giftige arter 
Det har blitt påstått at bittet fra Dysdera-artene skal kunne medføre noe ubehag, men giften deres har ikke blitt undersøkt nærmere. De er ikke farlige, men de store kjevene med lange giftklør skulle tilsi at disse edderkoppene bør behandles med respekt.

 Utbredelse 
Familien har tyngdepunktet av sin utbredelse i middelhavsområdet, men arten Dysdera crocata er spredt med mennesker over hele Jorda. Den naturlige utbredelsen er i den palearktiske sone, med noen få arter i tillegg i Sør-Amerika. Familien er svært artsrik i det sørlige Europa der det er funnet 158 arter bare i slekten Dysdera, 43 av disse lever bare på Kanariøyene. Også slekten Harpactea er svært artsrik, med over 150 arter, 78 av dem i Europa.
Dysdera crocata skal være funnet i Norge én gang for lenge siden, men det er usikkert om dette er korrekt siden det ikke er bevart noe beleggseksemplar.

 Systematisk inndeling 

 Klasse edderkoppdyr, Arachnida
 Orden edderkopper, Araneae
 Underorden Opisthothelae 
 Gruppe araneomorfe edderkopper, Araneomorphae
 Gruppe Neocribellata
 Gruppe Haplogynae
 Overfamilie Dysderoidea
 Familien Dysderidae C. L. Koch, 1837
 Underfamilien Dysderinae C. L. Koch, 1837
 Cryptoparachtes Dunin, 1992 (Georgia, Aserbajdsjan)
 Dysdera Latreille, 1804 (kosmopolitisk, over 230 arter, 158 i Europa)
 Dysderella Dunin, 1992 (Aserbajdsjan, Turkmenistan))
 Dysderocrates Deeleman-Reinhold & Deeleman, 1988 (Balkan)
 Harpactocrates Simon, 1914 (Europa)
 Hygrocrates Deeleman-Reinhold, 1988 (Georgia, Tyrkia)
 Parachtes Alicata, 1964 (Sør-Europa)
 Rhodera Deeleman-Reinhold, 1989 (Kreta)
 Stalitochara Simon, 1913 (Algerie)
 Tedia Simon, 1882 (Israel, Syria)
 Underfamilien Harpacteinae
 Dasumia Thorell, 1875 (Europa, Midtøsten)
 Folkia Kratochvíl, 1970 (Balkan)
 Harpactea Bristowe, 1939 (Europa til Iran, middelhavsområdet, 78 arter i Europa)
 Holissus Simon, 1882 (Korsika)
 Kaemis Deeleman-Reinhold, 1993 (Italia)
 Minotauria Kulczynski, 1903 (Kreta)
 Sardostalita Gasparo, 1999 (Sardinia)
 Stalagtia Kratochvíl, 1970 (Balkan, Hellas)
 Underfamilien Rhodinae
 Mesostalita Deeleman-Reinhold, 1971 (Balkan, Italia)
 Parastalita Absolon & Kratochvíl, 1932 (Bosnia-Hercegovina)
 Rhode Simon, 1882 (Middelhavsområdet)
 Speleoharpactea Ribera, 1982 (Spania)
 Stalita Schiödte, 1847 (Balkan)
 Stalitella Absolon & Kratochvíl, 1932 (Balkan)
 Usikker plassering
 Thereola Petrunkevitch, 1955 † (fossil fra oligocen)

 Kilder 
 Fauna Europaea, utbredelsesdatabase over europeiske dyr 
 Roberts, M.J. (1995) Spiders of Britain & Northern Europe. Harper Collins. ISBN 0-00-219981-5

 Eksterne lenker 


Kategori:Edderkopper
Kategori:Edderkoppdyr formelt beskrevet i 1837